ועדת הכלכלה, כנסת 16, פרוטוקול מספר 175, 2004-03-17 09:00

שלום שמחון: חברים, בוקר טוב.

שלום שמחון: הנושא הראשון הוא הוראות שעת חירום (פיקוח על כלי שיט)(איסור שיט סביב אסדת הקידוח מרי-B), התשס"ד-2004.

עו"ד מלי סיטון: בישיבה הקודמת של ועדת הכלכלה, נשמע דברם של משרד התשתיות מול גורמי הפרקליטות הצבאית וגורמי הביטחון באופן שצריך יהיה לטעמם של גורמי משרד התשתיות, לשלב בסעיף של איסור שייט שקבוע בטיוטא המקורית שהיגשנו אפשרות לבעל זכות נפט שקודח בסביבות אותה אסדה, לאפשר לו להיות מוחרג מאיסור השייט.

לאה ורון: הגברת סיטון, מאחר ואת הישיבה ניהל חבר הכנסת טל ולא חבר הכנסת שמחון, אולי כדאי שתכניסי את חבר הכנסת שמחון לנושא בכמה משפטים.

עו"ד מלי סיטון: העשייה הזאת של הוראות שעת חירום היא למעשה מתוקף סמכותו של מנהל מינהל הספנות והנמלים בחוק להארכת תוקף של תקנות שעות חירום שנמצאת בסמכותו.

עו"ד מלי סיטון: הכוונה היא לקבוע הוראות לאסור שייט בסביבותיה של אסדת הקידוח ברדיוס של שלושה מיילים ימיים שמקיף את האסדה ומסומן במפה שנלווית להוראות האלה.

עו"ד מלי סיטון: על דעתם של משרד התשתיות ושל גורמי הביטחון, אנחנו מבקשים שלמרות איסור השייט שנקבע בסעיף 3(א), עדיין בסעיף משנה (ב) ייאמר שהאיסור לא יחול על בעל זכות נפט מכוח חוק הנפט באזור האסור לשייט, או על נותן שירותים לבעל זכות כאמור, בכפוף לכך שכל השטה של כלי שייט או הפלגה בו באזור האסור לשייט, ייעשו בתיאום מראש עם הרשות המאשרת.

עו"ד מלי סיטון: הרשות המאשרת לצורך העניין היא מפקד חיל הים או כל גורם שהוא יסמיך.

שלום שמחון: אל"מ זילברמן, האם זה מקובל עליכם?

אל"מ יאיר זילברמן: עקרונית, כן.

אל"מ יאיר זילברמן: אין לנו הסתייגות ממשית.

אתי בנדלר: האמת היא שהנוסח הזה הושג בהסכמה בין כל הגורמים הנוגעים בדבר, אלא שהוא מהווה סטייה ממה שאושר לכתחילה בוועדה, ולכן אני ביקשתי שהנושא יובא שוב בפני הוועדה כדי שיהיה אישור פורמלי להסכמה הזאת ולנוסח התקנות.

אל"מ יאיר זילברמן: אנחנו אמרנו את כל הדברים בפעם הקודמת.

אל"מ יאיר זילברמן: תוקף האיסור להיכנס לשטחי המים הוא מזה שרוצים לשמור על ביטחון האסדה שזה נכס אסטרטגי של המדינה.

אל"מ יאיר זילברמן: הסייג שהעלה משרד התשתיות לדעתנו הוא הוגן.

אל"מ יאיר זילברמן: אם יש אנשים שיש להם זיכיון להפיק גז לטובת מדינת ישראל, אז בטח שלנו לא תהיה השגה בנושא.

אל"מ יאיר זילברמן: למפקד חיל הים יש עדיין את הזכות להגיד שזה לא מתאים בזמן מסוים כי יש בעיה ביטחונית, וזה עונה על הצרכים.

שלום שמחון: מי בעד אישור התקנות?

שלום שמחון: אין מתנגדים.

שלום שמחון: אנחנו מאשרים את התקנות.

שלום שמחון: הנושא השני על סדר היום הוא הצעת חוק להסדרת הפיקוח על כלבים (תיקון)(דחיית מועד התחילה).

שלום שמחון: עו"ד סגן כהן, בבקשה.

סגן כהן: חוק ההסדר לפיקוח על הכלבים פורסם ביום 29 לדצמבר 2002.

סגן כהן: לפי החוק שר החקלאות היה מוסמך לדחות את תחילתו בשישה חודשים.

סגן כהן: הוא אכן דחה את תחילתו, ותחילתו היום לפי התקנות אמורה להיות ב-29 במרץ.

סגן כהן: בחוק הזה השאיר הרבה מאוד נושאים שלא הייתה הכרעה לגביהם בוועדת הכלכלה לקביעה בתקנות באישור ועדת הכלכלה של הכנסת, ושם אנחנו ניפגש בהמשך.

סגן כהן: מאוד קשה להתקין את התקנות.

סגן כהן: אנחנו עוסקים בזה ועד היום לא הצלחנו לעמוד במעמסה הזאת.

סגן כהן: החוק לא יכול להיכנס לתוקף בלי התקנות שיסדירו את יישומו.

סגן כהן: מתברר שככל שזה נוגע לבעלי חיים זה יותר בעייתי.

אתי בנדלר: מדוע זה קורה?

אתי בנדלר: האם יש יותר אמוציות?

סגן כהן: כן, בפירוש כך.

סגן כהן: החוק הזה נועד במקור לטפל בכלבים נושכים, והוא קיבל תפנית שונה לחלוטין.

סגן כהן: בינתיים נוספו לו כל מיני דברים.

סגן כהן: חלק מהזמן חשבו שיוציאו מהאכיפה ומהדיווח ומהרישוי את הרופאים הוטרינריים של הרשויות המקומיות, וכל רופא וטרינר יוכל להתקשר במישרין עם מערכת שתוקם למרשם ארצי של כלבים.

סגן כהן: הנושא הוא בעייתי.

סגן כהן: בימים האלה אנחנו עוסקים בהתקנת תקנות.

סגן כהן: ברגע שאנחנו נסיים אותן, נצטרך להעביר אותן למשרד המשפטים לאישור נוסח וגם שם היום יש בעיה מאוד גדולה, כי הם במחסור בכוח אדם.

שלום שמחון: מהו לוח הזמנים מבחינתך?

סגן כהן: אני מקווה שבתוך חודש וחצי חודשיים, ניתן יהיה לסיים את הטיוטא הראשונה.

סגן כהן: זה צריך לקבל גיבוי של הנהלת המשרד, וצריך להעביר את זה למשרד המשפטים לאישור נוסח.

סגן כהן: זה צריך אז לחזור לוועדת הכלכלה לשם אישור.

אתי בנדלר: לפי מה שאת מתארת גם אם החוק ייכנס לתוקפו במועד שאתם מבקשים, דהיינו בראשון לאוקטובר 2004, לא יהיו תקנות.

סגן כהן: אני מאוד מקווה שזה יהיה.

סגן כהן: אנחנו עושים כל מאמץ שזה יהיה.

לאה ורון: בזמנו הוועדה אישרה תקנות בעניין סימון והטענה שהן בכלל לא מיושמות אף כי הוועדה אישרה אותן.

סגן כהן: זה היה דבר אחר לחלוטין.

ד"ר עודד ניר: אנחנו לקחנו לעצמנו את התאריך של 1 באוקטובר 2004, והלכנו אחורנית ועשינו לוח זמנים.

ד"ר עודד ניר: אנחנו מקווים שיעמדו בו.

ד"ר עודד ניר: זה לא רק בעיה תחיקתית.

ד"ר עודד ניר: יש בעיה מאוד קשה של הקמת מרכז מידע ארצי שלא קיים בשום מקום בעולם.

ד"ר עודד ניר: במאגר הזה יצטבר כל המאגר של כל הכלבים, יש גם צורך בתחנות הסגר, וזו בעצם הבעיה העיקרית.

ד"ר עודד ניר: אנחנו עשינו לוח זמנים לאחר שהממשלה אישרה לנו 9 חודשים בהצעת החוק שלה.

ד"ר עודד ניר: גם אם התקנות לא תהיינה מספיק טובות, אנחנו נעמוד בלוח הזמנים הזה.

שלום שמחון: עודד, האם זה נראה לכם סביר שאנחנו נבקש ישיבת התעדכנות בראשון ליולי כדי שנשמע מה קורה ואיך זה מתקדם, כדי שלא תתבקש דחייה נוספת?

ד"ר עודד ניר: אנחנו צריכים בהחלט לעדכן.

ד"ר עודד ניר: אבל, כבר היום לוח הזמנים בנוי כך שב-1 ביולי לא נהיה מוכנים כמובן.

אתי בנדלר: אני רק רוצה להפנות לתשומת ליבך שבחודש אוגוסט-ספטמבר, הכנסת נמצאת בפגרה.

אתי בנדלר: דהיינו, התקנות צריכות להתאשר במהלך חודש יולי או להיות נידונות בחודש יולי, אחרת עלולה להיות בעיה עם כניסת החוק לתוקפו בראשון באוקטובר עם התקנות.

ד"ר עודד ניר: הקמת המרכז יכול להימשך עד חודש אוקטובר.

ד"ר עודד ניר: אנחנו בכל מקרה לא מתכוונים להפעיל אותו במלואו לפני אוקטובר.

ד"ר עודד ניר: אנחנו נעשה מאמץ גם לגבי התקנות כדי שזה ייגמר לפני זה, עד כמה שזה תלוי בנו.

אתי בנדלר: אם אנחנו רק נתע

אתי בנדלר: דכן מבלי שיהיה בראשון ביולי נוסח תקנות בפני הוועדה, עלולה להיות בעיה מאוד גדולה עם העניין.

סגן כהן: אנחנו פינינו את השולחן, אנחנו עוסקים כרגע בתקנות בהסדרת הפיקוח על הכלבים.

סגן כהן: אני מקווה שתוך חודש וחצי יהיה לנו נוסח שיהיה מקובל על הנהלת המשרד.

סגן כהן: אני הרי לא יכולה להמשיך עם נוסח אם הוא לא מקובל על הנהלת המשרד.

לאה ורון: חודש וחצי זה תחילת יוני.

סגן כהן: ואתם מבקשים לעשות התעדכנות בחודש יולי.

אתי בנדלר: אני מציעה שזה יהיה יותר מאשר עידכון, לכן אני תיקנתי שיהיה כבר נוסח תקנות בפני הוועדה ביולי.

סגן כהן: אני מקווה שיהיה.

ד"ר עודד ניר: לפי ניסיוני זה לא יהיה מוכן בראשון ליוני.

ד"ר עודד ניר: יש פה בעיה.

ד"ר עודד ניר: החוק הזה שכב פה חמש שנים ובשנה האחרונה התחילו להריץ ולהעביר אותו.

ד"ר עודד ניר: מה שקרה הוא שבשביל לסיים אותו השאירו הכל לתקנות.

ד"ר עודד ניר: יש לי פה רשימה של עשרים סעיפים שהיו צריכים להיות בחקיקה ולא נקבעו בחקיקה, אלא בתקנות.

ד"ר עודד ניר: כך יוצא שהכל נדחה לתקנות.

ד"ר עודד ניר: אנחנו ביקשנו שנה , ואז עניין הפגרה היה מין הסתם נפתר.

ד"ר עודד ניר: אבל, לחצו שנסיים את זה מהר מאוד בתשעה חודשים.

ד"ר עודד ניר: קיבלנו את דין התנועה, יותר מזה אנחנו לא יכולים לעשות.

ד"ר עודד ניר: זה לא יהיה מוכן בחודש יוני, חבל להבטיח.

שלום שמחון: אז תציע אתה לוח זמנים.

ד"ר עודד ניר: אנחנו התחייבנו על הראשון באוקטובר ואנחנו נעמוד בזה.

שלום שמחון: בראשון באוקטובר החוק נכנס לתוקף.

שלום שמחון: בוא נניח שאני מקיים ישיבה בפגרה.

ד"ר עודד ניר: הנושא הזה לא נלקח כמובן בחשבון לא על-ידי הממשלה כאשר היא החליטה, וגם אנחנו לא היינו ערים לזה.

ד"ר עודד ניר: יש תמיד חלופה והיא להביא לוועדה תקנות לא מגובשות.

שלום שמחון: נניח ונציע תיקון בהצעת החוק הממשלתית וניתן עוד ארכה קטנה.

שלום שמחון: האם זה דבר שאתם תתחייבו עליו מבלי שתהיה ארכה נוספת?

ד"ר עודד ניר: כן.

ד"ר עודד ניר: אנחנו כבר התחייבנו לראשון לאוקטובר, ואנחנו נתחייב לארכה הזאת שתענה על הבעיה שעלתה.

שלום שמחון: אנחנו נעשה את זה בראשון בנובמבר.

שלום שמחון: זה בתנאי ואתם מתחייבים פה שאתם מסיימים את הכל.

ד"ר עודד ניר: אני מציע להיות אופטימי.

ד"ר עודד ניר: אין פה חילוקי דעות על החוק.

ד"ר עודד ניר: אני חושב שההצעה היא ברוכה.

סגן כהן: אנחנו באמת לא לקחנו בחשבון את פגרת הכנסת.

סגן כהן: איש לא חשב על זה.

שלום שמחון: צחי, מה אתה אומר?

צחי דותן: אנחנו במשרד מכירים את הבעייתיות של החוק.

צחי דותן: אנחנו גם יודעים שוועדת הכלכלה ישבה עליו לא מעט שנים, ובסופו של דבר הגיעו להרבה פשרות.

צחי דותן: אין לנו בעיה להאריך את זה בחודש אם נושא פגרת הכנסת לא נלקח בחשבון.

צחי דותן: אבל, צריכים לזכור שחייבים הפעם לעמוד בזמנים משום שיש לכך על השפעה על דברים אחרים.

צחי דותן: למשל, ישנו עניין השבבים.

צחי דותן: הרבה רשויות הכניסו את נושא השבבים בחוקי העזר, והן כרגע נעצרו משום שהן חושבות שאו טו טו נכנס חוק הפיקוח על הכלבים והן לא רוצות לעשות דבר כפול.

צחי דותן: כלומר, כבר אי אפשר למשוך את זה.

צחי דותן: אין בעיה שמשרד החקלאות יקבל עוד חודש, אבל מוכרחים לגמור עם החוק הזה.

שלום שמחון: אם כך זה יהיה הראשון בנובמבר.

שלום שמחון: הוועדה מאשרת את הצעת החוק לקריאה שנייה ושלישית עם ארכה של חודש.

שלום שמחון: כלומר, אנחנו מדברים על הראשון בנובמבר.

שלום שמחון: החוק יעלה למליאה לקריאה שנייה ושלישית.

ד"ר עודד ניר: אני רוצה להעיר שהיום אנחנו מורידים את ההסגרים על הפה והטלפיים בכל הארץ.

שלום שמחון: אולי כדאי שתאמר כמה מילים על הכלבת בשרון.

ד"ר עודד ניר: אני רוצה לומר שכל נושא הכלבת בשרון יצא מפרופורציה.

ד"ר עודד ניר: קיבלתי כמה דו"אליים ובאחד מהם נכתב: "אתה אמור להיות מנהל השירותים הווטרינרים, איך אתה יכול להרשות לעצמך להרוג חיות ולהתעלל בהם?

ד"ר עודד ניר: אולי תשתה אתה את הרעל ותראה איך הם סובלים.

ד"ר עודד ניר: יש עוד דרכים לטפל בבעיה וכו'.

ד"ר עודד ניר: "

ד"ר עודד ניר: עד לפני שנה לא הצלחנו לקבל תקציבים ממוסדיים מהממשלה לפרוייקט הזה, וכל הפיזור נעשה בעודפים שנשארו לשירותים הווטרינריים בסוף השנה.

ד"ר עודד ניר: כך הצלחנו לחסן את צפון הארץ עד קו חדרה.

ד"ר עודד ניר: הכלבת נדדה ובסוף שנה שעברה היו התפרצויות שבמהלכן אישה בדווית מאזור ירוחם מתה, למרות שכבר מספר שנים שאנשים לא מתו מכלבת.

ד"ר עודד ניר: זה הביא שוב לתודעה שהמחלה הזאת היא מחלה חשוכת מרפא ואסור להתפשר איתה.

ד"ר עודד ניר: מה שקרה הוא שאגודות צער בעלי חיים בעידוד חברי כנסת, בעידוד שרים בממשלה, פרקו כל רסן, הפרו כל חוק.

ד"ר עודד ניר: אם חבר כנסת משחרר מכלוב שלכדה העירייה חתול באזור שבו חתול נלכד חולה בכלבת, ואף אחד לא נותן את הדין, אז אין מה לצפות מאחרים.

ד"ר עודד ניר: נוצרה אווירה שבה פעולת הרופאים הרשותיים הפכה להיות בלתי אפשרית, ומה שהכי חשוב, היא נמשכה הרבה מעבר למה שהיא הייתה צריכה להיעשות עד אשר היא הסתיימה והיא הסתיימה.

שלום שמחון: תודה רבה על הדיווח.

שלום שמחון: ג.

שלום שמחון: הקמת ועדת משנה לעניין צו הבזק (קביעת שירות חיוני שנותנת "בזק", החברה הישראלית לתקשורת בע"מ)(תיקון), התשס"ד-2004

שלום שמחון: הנושא הבא הוא הקמת ועדת משנה לעניין צו הבזק (קביעת שירות חיוני שנותנת "בזק", החברה הישראלית לתקשורת).

שלום שמחון: הצו הגיע לאישור הוועדה.

שלום שמחון: על-פי סעיף 5 לחוק הכנסת, נושא הצו הובא בפניי ושוכנעתי כי טעמים של ביטחון המדינה מחייבים שהדיון בצו ואישורו יישמרו בסוד.

שלום שמחון: לפיכך החלטתי בהתייעצות עם יושב-ראש הכנסת להקים ועדת משנה לדיון באישור הצו.

שלום שמחון: אני רוצה להצביע על הרכב הוועדה.

שלום שמחון: מי בעד?

שלום שמחון: מי נגד?

שלום שמחון: אין.

שלום שמחון: מי נמנע?

שלום שמחון: אין.

דוד טל: אדוני היושב ראש, אני חושב שכל החברים שיושבים פה עברו סיווג ביטחוני גבוה מאוד.

דוד טל: אני יודע שחלקם היו חברים בוועדת המשנה לשירותי מודיעין.

שלום שמחון: תודה רבה, הישיבה נעולה.